Oululaisnainen joutui poikkeuksellisen röyhkeän ja suunnitelmallisen pyörävarkaan uhriksi viime perjantaina. Varastettua Tunturi Elina -merkkistä pyörää kaupattiin Tori.fi:ssä. Oululaisnainen joutui poikkeuksellisen röyhkeän ja suunnitelmallisen pyörävarkaan uhriksi viime perjantaina. Varastettua Tunturi Elina -merkkistä pyörää kaupattiin Tori.fi:ssä.

Tuirassa Koskitiellä asuva Vilma Ala-aho joutui poikkeuksellisen röyhkeän ja suunnitelmallisen pyörävarkaan uhriksi viime perjantaina. Ala-aho huomasi aamulla töihin lähtiessään, että hänen pyöränsä oli kadonut.

- Pyörä ei ollut enää pihassa, vain pelkkä vihreä lukko makasi maassa leikattuna. Ei auttanut kuin lähteä kävelemään töihin.

Töihin päästyään Ala-aho sai mieheltään viestin, että tämä oli löytänyt pihalta kadonneesta pyörästä myynti-ilmoituksen Tori.fi:stä.

Ilmoitus oli laitettu Toriin jo paria viikkoa aikaisemmin ja siinä oli myös kuva pyörästä - se oli käyty ottamassa Ala-ahon pihasta pyörätelineestä. Ilmoittajana oli vain epämääräinen käyttäjänimi, mutta ei ilmoituksen jättäjän oikeaa nimeä tai yhteystietoja.

Myynti-ilmoituksessa olleessa kuvassa pyörä oli etupihan pyörätelineessä, mutta varastettaessa se oli ollut talon sisäpihalla, aivan eri paikassa.

- Pyörän ryöstö oli siis suunniteltu etukäteen: kunhan ostaja löytyi, niin pyörä lähti pihasta, Ala-aho sanoo.

Esitteli pyörää ostajaehdokkaille

Härskistä varkaudesta suivaantuneena Ala-aho laittoi Facebookissa jakoon kirjoituksen tapahtuneesta.

Pian tämän jälkeen hän sai viestiä ihmisiltä, jotka kertoivat käyneensä katsomassa pyörää perjantain aikana Oulun keskustassa.

-Ilmoituksessa oli lukenut, että pyörää saa käydä katsomassa, Ala-aho päivittelee.

Kaupat olivat kuitenkin jääneet syntymättä, sillä pyörää kaupitellut henkilö oli ollut ilmoittajien mukaan niin "hämäräperäisen näköinen tyyppi".

- Hänellä oli ollut käytössään pre paid -liittymä eikä hän ollut kertonut nimeään ostajille. Hänellä oli kuulemma ollut myynnissä myös muita naisten pyöriä.

Ala-aho kertoo, että pyörävarkaudesta on ilmoitettu poliisille ja Tori.fi:lle. Pyörässä on runkonumero, joka on ilmoitettu poliisille rikosilmoituksen teon yhteydessä. Pyörää ei kuitenkaan ole löytynyt.

-Toivottavasti se löytyisi, sillä se oli ainoa kulkupelini. Sain sen 15-vuotiaana vanhemmiltani syntymäpäivälahjaksi ja olen sillä monet ojat rämpinyt ja sen selässä töihin ajanut.

Juttua korjattu klo 19.19: Ostajaehdokkaat kävivät katsomassa pyörää perjantain aikana Oulun keskustassa, eivät talon pihassa.